Az Index több forrásból is úgy értesült, hogy a kormány végleges döntést hozott a Magyar Természettudományi Múzeum Debrecenbe költöztetéséről. Forrásaink arról számoltak be, hogy a kérdésről úgynevezett 2-es típusú (vagyis 2000-es sorszámú) határozatot hozott a kormány. Az ilyet nem kell megjelentetni a Magyar Közlönyben, így nem kap nagyobb nyilvánosságot.

Ebből a szempontból háromféle kormányhatározat létezik. Az 1000-es sorszámúak nyilvánosak, és meg is kell őket jelentetni a Közlönyben. A titkosság szempontjából köztes értéket képviselnek a 2000-es sorszámú határozatok, amelyeket az érintettek közvetlenül kapják meg, de a Közlönyben nem publikálják őket. A minősített adatot tartalmazó, titkos kormányhatározatok 3000-rel kezdődő sorszámot kapnak. Ezeket sehogy sem hozzák nyilvánosságra, csak a megfelelő felhatalmazással rendelkező személyek férhetnek hozzájuk.

Információink szerint Bernert Zsolt főigazgató egy múlt pénteki értekezleten közölte az alkalmazottakkal, hogy a kormány meghozta a végleges döntést az ügyben, tehát a korábbi, előzetes tervekkel ellentétben a költöztetés már eldöntött ténynek tekinthető. A kormánydöntésről a múzeumban semelyik érintett nem látott írott dokumentumot. A főigazgató elmondása szerint (amelyet több olyan személy közvetített felénk, akik hallották őt erről beszélni) ő sem látta a kormányhatározat szövegét, csak a tartalmát ismertették vele szóban.

A határozatban eszerint az szerepel, hogy idén év végéig ki kell költöznie a múzeumnak egy ideiglenes helyre, majd tíz éven belül Debrecenbe kell érkeznie. Forrásaink úgy tudják, hogy már megvan a leendő múzeumnak majd otthont adó telek, de azt először meg kell vásárolnia az államnak Debrecentől. Jelenleg semmilyen épület nem áll rendelkezésre a leendő helyen, tehát a végleges költözés előtt még fel is kell építeni az új múzeumot.

Úgy hírlik, első körben a Ludovika épületét kell kiüríteniük a múzeum alkalmazottainak, 2020. december 31-ig. Ez az egyik forrásunk szerint még viccnek is rossz, ennyi idő arra sem elég, hogy összecsomagoljanak.

Maguk az alkalmazottak, legalábbis legtöbbjük, nem mennek sehova a fővárosból, így várhatóan elveszítik az állásukat. A Természettudományi Múzeum Budapesten maradásáért létrehozott egyik Facebook-oldalon publikálták tavaly annak a belső felmérésnek az eredményeit, amelyet a múzeum intézményi közalkalmazotti tanácsa készített az alkalmazottak terveiről a költözést illetően. Az eredményeket összefoglalva:

senki (0 százalék) nem tartja jó ötletnek a költözést;

87 százalék kilépne az intézményből a költözés pillanatában, 3 százalék részmunkaidőben vállalná a munkát;

99 százalék szerint szakmai károkat okozna a költözés minden területen, így a muzeológia, a kutatás és a köznevelés területén is;

96 százalék szerint a múzeum nem működhet tovább tapasztalatlan kurátorokkal (akiket a jelenlegi dolgozók helyére vennének fel).

Egyik forrásunk most elmondta, hogy valójában legfeljebb egy-két alkalmazott költözhet, a többiek el fogják veszíteni a munkájukat. A kérdéseinkkel megkerestük a múzeum felügyeletét ellátó Emberi Erőforrások Minisztériumát, illetve a múzeum vezetését, de egyik sem reagált a kérdéseinkre. Az ügyben az elmúlt hónapokban háromszor kértünk tájékoztatást a kormányszóvivői irodától, de ők sem méltattak válaszra.

FRISSÍTÉS: Az EMMI sajtóosztálya pénteken, 4 nappal a megkeresés után a következtető tájékoztatást adta, amelyet teljes egészében közlünk:

"A kormány korábban vizsgálta, hogy az országos közgyűjtemények vidéki szerepvállalását hogyan erősítse, így Magyar Természettudományi Múzeum debreceni elhelyezésének lehetősége is felmerült. Az MTM két évszázada vár önálló épületre, egységes, közös és végleges elhelyezésre, amelyben társadalmi szerepvállalása, a nagyközönség kiszolgálása kiteljesedhet és a 21. századi múzeumi funkciók megvalósulhatnak.

Az intézmény jelenleg Budapest három pontján működik, szétszabdalt szakmai működési és üzemeltetési funkciókkal, elszakítva a látogatókat a múzeumi szakmai munkától és a gyűjtemények nagy részétől. Figyelemmel az ügy fontosságára, minden lehetséges opciót meg kell vizsgálni annak érdekében, hogy a múzeum rendkívül gazdag gyűjteménye megfelelő helyre kerüljön, a működése folyamatos lehessen, továbbá a kollégák munkavégzéséhez szükséges feltételek biztosítása is fontos szempont, különös tekintettel a meglévő, kiemelkedő szakmai kapcsolataikra és együttműködéseikre mind hazai, mind nemzetközi viszonylatban.

A múzeum több mint 10 milliós gyűjteményére, melynek szakszerű becsomagolása, szállítása, majd az állományvédelmi előírásoknak megfelelő körülmények között történő biztonságos elhelyezése elengedhetetlen. A korábbi kormánydöntésnek megfelelően a Ludovika Campus beruházás részeként a Nemzeti Közszolgálati Egyetem a Magyar Természettudományi Múzeum jelenleg használt épületrészébe költözik 2020. december 31-ig, a változás A Magyar Természettudományi Múzeum gyűjteményének egy részét is érinti."